**Епидемиолошка ситуација у Европи и свету**

Светска здравствена организација (СЗО) процењује да је 296 милиона људи живело са хроничном инфекцијом хепатитисом Б у 2019. години, са 1,5 милиона нових инфекција сваке године.

Хепатитис Б је вирусна инфекција која напада јетру и може изазвати и акутни и хронични облик болести. Вирус се најчешће преноси са мајке на дете током порођаја, као и контактом са крвљу или другим телесним течностима током секса са зараженим партнером, недовољно стерилним прибором за инјектирање или излагањем оштрим инструментима. У 2019. години, хепатитис Б је довео до процењених 820.000 смртних случајева, углавном од цирозе и хепатоцелуларног карцинома (рак јетре). Тренутно је у свету 10% особа које имају дијагностиковану хроничну инфекцију вирусом хепатиса Б, а 22% њих прима терапију. Хепатитис Б се може спречити вакцинама које су безбедне, доступне и ефикасне. У свету свега 42% деце има могућност да прими вакцину против хепатитиса Б након рођења.

Глобално, процењује се да 58 милиона људи има хроничну инфекцију вирусом хепатитиса Ц, са око 1,5 милиона нових инфекција годишње. Процењује се да има 3,2 милиона адолесцената и деце са хроничном инфекцијом хепатитисом Ц. Антивирусни лекови могу излечити више од 95% особа са инфекцијом хепатитисом Ц, али приступ дијагнози и лечењу је низак. Према доступним подацима, тренутно се 9,4 милиона особа лечи од хроничне инфекције вирусм хепатитиса Ц. СЗО је проценила да је 2019. године око 290.000 људи умрло од хепатитиса Ц, углавном од цирозе и хепатоцелуларног карцинома (рак јетре). Тренутно не постоји вакцина против хепатитиса Ц.

Вирус хепатитиса Ц (ХЦВ) такође изазива и акутну и хроничну инфекцију. Акутне ХЦВ инфекције су обично асимптоматске и већина не доводи до болести опасне по живот. Око 30% заражених особа спонтано се ослободи вируса у року од шест месеци од инфекције без икаквог лечења. Преосталих 70% особа ће развити хроничну ХЦВ инфекцију. Од оних са хроничном ХЦВ инфекцијом, ризик од цирозе се креће од 15% до 30% у периоду од 20 година.

У 2019. години, 30 држава чланица ЕУ/ЕЕА пријавило је 29.996 случајева инфекције вирусом хепатитиса Б (ХБВ). Не рачунајући пет земаља које су пријавиле само акутне случајеве, број случајева, 29.518, одговара нотификационој стопи од 7,4 случаја на 100.000 становника. Од свих случајева 38% је пријављено као „непознатаˮ форма обољења, 6% случајева су биле акутне инфекције, 48% хроничне инфекције, а 7% случајева се није могло класификовати. Највиша узрасно-специфична стопа акутних инфекција регистрована је у узрасту 35–44 године, а највиша узрасно-специфична стопа хроничних инфекција је забележена у узрасту 25–34 године. Укупан однос мушкараца према женама био је 1,5:1. Стопа акутних случајева наставља да опада током последњих неколико година, што је у складу са трендовима у свету и највероватније одражава утицај националних програма вакцинације. Међу акутним случајевима најчешће је забележено хетеросексуално преношење (27%), преношење током пружања здравствених услуга (17%) и преношење полним путем међу мушкарцима који имају секс са мушкарцима (13%). Међу хроничним случајевима, најчешћи пријављени путеви преноса били су пренос са мајке на дете и током пружања здравствених услуга (36% и 20%).

У 2019. години пријављено је 37.733 случаја хепатитиса Ц у 29 држава чланица ЕУ/ЕЕА. Ако се искључе земље које су пријавиле само акутне случајеве, остаје 37.660 случајева, што одговара нотификационој стопи од 8,9 случајева на 100.000 становника. Од свих пријављених случајева 69% је пријављено као „непозната” форма обољења, 6% случајева су биле акутне инфекције, 22% хроничне инфекције. Хепатитис Ц је чешће пријављиван код мушкараца него код жена, са односом мушкараца и жена од 2,1:1. Највише погођена старосна група међу мушкарцима и женама била је између 25–34 године. Начин преношења је пријављен за само 21% случајева. Најчешћи начин пријављивања била је инјектирајућа употреба дрога, што је чинило 45% случајева са потпуним информацијама о статусу преноса.

**Извор података:**

1. WHO.World hepatitis day. Dostupno: <https://www.who.int/campaigns/world-hepatitis-day/2022>
2. ECDC (2021). Annual epidemiological report for 2019, Hepatitis B, 28 Jul 2021 (<https://www.ecdc.europa.eu/en/publications-data/hepatitis-b-annual-epidemiological-report-2019>**)**
3. ECDC (2021). Annual Epidemiological Report for 2019, Hepatitis C, 28 Jul 2021(<https://www.ecdc.europa.eu/en/publications-data/hepatitis-c-annual-epidemiological-report-2019>)